
                                                                                                        ΠΕΙΡΑΙΑΣ 28/09/2026, Α.Π: 103              
ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ, ΕΛΜΕ ΠΕΙΡΑΙΑ
Όλοι κι όλες στη συγκέντρωση στις 30 Σεπτεμβρίου, στις 9 π.μ.,

 στην Περιφερειακή Διεύθυνση Αττικής (Ξενίας 24) 
ενάντια στις διώξεις εκπαιδευτικών της ΕΛΜΕ ΠΕΙΡΑΙΑ 
για τη συμμετοχή σε κινητοποίηση ενάντια στον διαγωνισμό PISA το 2023
Την Τετάρτη 5 Αυγούστου 2026 κλήθηκαν σε απολογία 5 εκπαιδευτικοί της ΕΛΜΕ Πειραιά (Καββαδίας Γιώργος συνταξιούχος εδώ και 2 χρόνια, Καλούσης Ακρίτας, μέλος του ΔΣ της ΕΛΜΕ και πρώην μέλος του ΔΣ της ΟΛΜΕ, Μητρόπουλος Δημήτρης μέλος της ΕΛΜΕ Χανίων τώρα, Νάση Σακκιώτη μέλος της ΕΛΜΕ Πειραιά, Νεκτάριος Χατζηανδρέου, μέλος της ΕΛΜΕ Πειραιά) με την κατηγορία «της αναξιοπρεπούς ή ανάρμοστης ή ανάξιας για υπάλληλο συμπεριφοράς εκτός υπηρεσίας». Είναι μία ακόμα ενέργεια τρομοκράτησης του αγωνιζόμενου εκπαιδευτικού κινήματος.
Η πρώτη κατηγορία  αφορά τη συμμετοχή των εκπαιδευτικών στη στάση εργασίας και την κινητοποίηση που είχε κηρύξει η ΑΔΕΔΥ στις 10/05/2023 ενάντια στον διαγωνισμό PISA, έναν διαγωνισμό κατάταξης, κατηγοριοποίησης σχολείων και εκπαιδευτικών, αξιολόγησης εκπαιδευτικών και σχολείων που οδηγεί σε οδυνηρά αποτελέσματα και στόχο έχει τα μορφωτικά δικαιώματα των παιδιών και τα εργασιακά δικαιώματα των εκπαιδευτικών. Στον δε Γ. Καββαδία έχουν προσθέσει και τα "παραπτώματα" «της κακόβουλης κριτικής των πράξεων της προϊσταμένης αρχής και της μη τήρησης εχεμύθειας» για τα οποία είχε απαλλαγεί διοικητικά τον Οκτώβρη του 2024. Στον δε Νεκτάριο Χατζηανδρέου προσάπτουν τις κατηγορίες «της αναξιοπρεπούς ή ανάρμοστης ή ανάξιας για υπάλληλο συμπεριφοράς εντός υπηρεσίας και της κακόβουλης κριτικής των πράξεων της προϊσταμένης αρχής που γίνεται δημοσίως, με σκόπιμη χρήση εν γνώσει εκδήλως ανακριβών στοιχείων ή με χαρακτηριστικά απρεπείς εκφράσεις», για σχόλιο που είχε γράψει σε μια ομάδα viber του Συλλόγου Διδασκόντων του σχολείου του με αφορμή την κατάρρευση της τράπεζας θεμάτων στις ενδοσχολικές εξετάσεις τον Ιούνιο του 2023.

Πέρα από τις ανυπόστατες κατηγορίες και τη σκευωρία από τη διοίκηση, η συγκεκριμένη υπόθεση είναι η πρώτη που αφορά την ποινικοποίηση της συνδικαλιστικής δράσης και της συμμετοχής εκπαιδευτικών σε κινητοποιήσεις που έχουν αποφασίσει τα σωματεία. Όπως είναι γνωστό, ακολούθησαν κι άλλες έκτοτε. Εντάσσεται φυσικά σε ένα γενικότερο πλαίσιο εκφοβισμού και τρομοκράτησης που επιχειρεί η κυβέρνηση, για να ανακόψει τις αντιστάσεις που γεννούν η οργή και η αγανάκτηση τόσο των εκπαιδευτικών όσο και των μαθητών και γονέων για την άσχημη κατάσταση που επικρατεί στο δημόσιο σχολείο, και που μόνη υπεύθυνη είναι η κυβέρνηση και η πολιτική διάλυσης και υποβάθμισης του δημοσίου σχολείου και προώθησης των ιδιωτικών συμφερόντων και σε αυτόν τον τομέα. Στοχεύουν όχι μόνο τα συνδικαλιστικά δικαιώματα των εκπαιδευτικών, αλλά και ενάντια σε ολόκληρη την εκπαιδευτική κοινότητα από την οποία οι διοικούντες απαιτούν τον ρόλο του παθητικού θεατή και του κομπάρσου μπροστά στην καταστροφική για τη δημόσια εκπαίδευση πολιτική τους.

Καταδικάζουμε και καταγγέλλουμε την ποινικοποίηση της συνδικαλιστικής δράσης των σωματείων, την απόπειρα ποινικοποίησης των αγώνων, των απεργιών και των συγκεντρώσεων. 
Να σταματήσουν τώρα όλες οι διώξεις!
Καμία ποινικοποίηση συνδικαλιστικής και πολιτικής δράσης!
Για την παρουσία των συναδέλφων στην κινητοποίηση το Διοικητικό Συμβούλιο του Συλλόγου κηρύσσει από μία (1) έως τρεις (3) ώρες στάση εργασίας στο διδακτικό ωράριο κάθε συναδέλφου για τις τρεις πρώτες ώρες του πρωινού προγράμματος (8-11 πμ).

